## Naputak za ispitivanje pri ovjeravanju uređaja za mjerenje krvnog tlaka

### NN 11/2006 (30.1.2006.), Naputak za ispitivanje pri ovjeravanju uređaja za mjerenje krvnog tlaka

# DRŽAVNI ZAVOD ZA MJERITELJSTVO

**289**

Temeljem članka 21, stavak 5. Zakona o
mjeriteljstvu (»Narodne novine«, br. 163/03),
ravnatelj Državnog zavoda za mjeriteljstvo donosi

## NAPUTAK

### ZA ISPITIVANJE PRI OVJERAVANJU UREĐAJAZA MJERENJE KRVNOG TLAKA

I.

Naputkom se propisuje način ispitivanja uređaja
za mjere­nje krvnog tlaka (u nastav­ku teksta: tlakomjera).

Tlakomjeri se ispituju usporednom metodom.

Naputkom se propisuju radni etaloni za
ispitivanje, sam postupak ispitivanja, obrasci izvješća o ispitivanju i
ocjenjivanje zadovoljavanja ispitivanog mjerila mjeriteljskim zahtjevima.

II.

Za ispitivanje se mogu koristiti tlačne vage,
mehanička mjerila tlaka ili mjerni pretvornici, a moraju biti valjano umjereni.

Maksimalno dozvoljena pogreška radnog etalona
smije biti najviše 0,8 mmHg ili 1 mbar.

III.

Postupak za ispitivanje pri ovjeravanju uređaja
za mjerenje krvnog tlaka izvodi se kako slijedi:

a) vizualnim pregledom provjeriti ispitivani
tlakomjer zbog uočavanja eventualnih oštećenja, zaprljanosti žive i
neprozirnosti staklene cjevčice (kod tlakomjera na živu), te da li zadovoljava zah­tjeve važećeg pravilnika o
mjeriteljskim zahtjevima glede natpisa i oznaka, odnosno tipnog
odobrenja;

b) upisati podatke o radnom etalonu;

c) upisati zahtjevane
podatke o ispitivanom tlakomjeru u izvješće.

1. Tlakomjeri na živu

d) tlakomjer postaviti u radni položaj;

e) otpustiti kočnicu (ventil) spremnika žive;

f) otvorenim odzračnim
ventilom nagnuti tlakomjer za 60° prema pokaznoj ljestvici, a zatim pod istim
kutom od ljestvice kako bi živa zauzela radni položaj (ponoviti 3 puta);

g) ispitati brtvljenje sustava (tlakomjer s
pumpicom i orukvicom) tako da se orukvica pričvrsti na metalnu posudu, pumpicom
zada tlak veći od 250 mmHg i zatvori odzračni ventil pumpice
te pričeka oko 1 min. da se tlak u sustavu stabilizira. Kod ispravnog
brtvljenja pad tlaka ne smije biti veći od 4 mmHg u minuti;

h) ispitivano mjerilo priključiti na radni
etalon i ručnu pumpicu preko trokrake spojnice;

i) zatvoriti odzračni
ventil i zadati tlak između 320 i 340 mmHg (42 do 45 kPa).
Živa ne smije izbijati na vrhu cjevi tlakomjera.
Otvoriti odzračni ventil;

j) zadavati tlak na radnom etalonu u približnim
vrijednostima prema ispitnoj listi s porastom tlaka te zapisivati odstupanja između
očitane vrijednosti i vrijednosti zadane radnim etalonom u izvješće;

k) ponoviti mjerenje i upisivanje odstupanja na
istim točkama sa snižavanjem vrijednosti narinutog
tlaka;

l) odspojiti radni
etalon, spojiti orukvicu i originalnu pumpicu;

m) tlakomjer nagnuti za 60° prema živinom
spremniku i zatvoriti ventil spremnika.

2. Tlakomjeri s mehaničkim ili elektronskim
pokazivačem

n) ispitati brtvljenje sustava (tlakomjer s
pumpicom i orukvicom) tako da se orukvica pričvrsti na metalnu posudu, pumpicom
zada tlak veći od 250 mmHg i zatvori odzračni ventil
pumpice te pričeka oko 1 min. da se tlak u sustavu stabilizira. Kod ispravnog
brtvljenja pad tlaka ne smije biti veći od 4 mmHg u minuti;

o) ispitivano mjerilo priključiti na radni
etalon i ručnu pumpicu preko trokrake spojnice;

p) zadavati tlak na radnom etalonu u približnim
vrijednostima prema ispitnoj listi s porastom tlaka te zapisivati odstupanja
između očitane vrijednosti i vrijednosti zadane radnim etalonom u izvješće;

q) ponoviti mjerenje i upisivanje odstupanja na
istim točkama sa snižavanjem vrijednosti narinutog
tlaka;

r) odspojiti radni
etalon, spojiti orukvicu i originalnu pumpicu.

3. Automatski elektronski tlakomjeri

a) prema tipnom
odobrenju i uputi proizvođača ispitivano mjerilo priključiti na radni etalon i
ručnu pumpicu preko trokrake spojnice;

b) zadavati tlak na radnom etalonu u približnim
vrijednostima prema ispitnoj listi s porastom tlaka te zapisivati odstupanja
između očitane vrijednosti i vrijednosti zadane radnim etalonom u izvješće;

c) ponoviti mjerenje i upisivanje odstupanja na
istim točkama sa snižavanjem vrijednosti narinutog
tlaka;

d) odspojiti radni
etalon, sastaviti sve djelove koji su pri pripremi
tlakomjera bili rastavljeni, tlakomjer podesiti u stanje uporabe.

IV.

Ispitivano mjerilo zadovoljava mjeriteljske
zahtjeve ako vrijedi:

a) maksimalno odstupanje mjerene vrijednosti od
postavljene za svaku mjernu točku iznosi manje ili jednako 3,75 mmHg (0,5 kPa);

b) ispunjavanje zahtjeva pod točkom a) stavaka
1, te zavisno od tipa tlakomjera pod točkama 1.d), 1.f), 2.a).

V.

Statističko ispitivanje tlakomjera se obavlja za
serije od 6 ili više komada istovjetnih tlakomjera (tip, službena oznaka,
mjerno područje) za koje je ovlašteni servis priložio svoja izvješća o
ispitivanju sačinjenih tijekom pripreme mjerila. Uzorci za ispitivanje se
odabiru slučajnim izborom prema tablici:

|  |  |  |  |  |  |
| --- | --- | --- | --- | --- | --- |
| broj tlakomjera | uzorak | broj tlakomjera | uzorak | broj tlakomjera | uzorak |
| 6 – 10 | 5 | 10 – 15 | 6 | 16 – 20 | 7 |
| 21 – 25 | 8 | 26 – 30 | 9 | 31 – 35 | 10 |
| 36 – 40 | 11 | 41 – 45 | 12 | 46 – 50 | 13 |
| 51 – 60 | 14 | 61 – 70 | 15 | 71 – 80 | 16 |
| 81 – 90 | 17 | 91 – 100 | 18 | 101 – 110 | 19 |

Uzorak se povećava za 1 za svakih sljedećih 10
tlakomjera pripremljenih za ispitivanje.

Apsolutna vrijednost razlike između mjerenih
vrijednosti tijekom statističkog ispitivanja i vrijednosti izmjerenih od
ovlaštenog sevisa tijekom pripreme mjerila smiju
iznositi najviše 1 mmHg ili 0,1 kPa.

Ispitivana serija zadovoljava i svi tlakomjeri
iz serije se ovjeravaju samo ako su svi tlakomjeri iz uzorka zadovoljili
zahtjeve ispitivanja. Ako jedan ili više tlakomjera iz uzorka ne zadovoljavaju
zahtjeve ispitivanja, cjelokupna serija se odbija i ne ovjerava.

Ovo ispitivanje se smatra statističkim
ispitivanjem u povećanom opsegu.

VI.

Ovaj Naputak stupa na snagu danom objave u
»Narodnim novinama«.

Klasa: 011-02/06-07/10

Urbroj: 558-06/14-06-1

Zagreb, 23. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

![](dodatni/353102.gif)
![](dodatni/353103.gif)
![](dodatni/353104.gif)
![](dodatni/353105.gif)

Naputak, NN 11/2006-289